Tallinna südalinnas paiknevas Cbweed kaupluses müüakse peaasjalikult kannabidiooli ehk CBD sisaldavaid kanepitooteid. CBD pole joovastust tekitav aine. Sama ei saa öelda aga tetrahüdrokannabinooli ehk THC kohta – kui selle sisaldus tootes on üle 0,2 protsendi, muutub müümine kriminaalseks.

Läbiotsimine, mida viisid läbi umbes tosin politseiametnikku, võttis aega kokku viis tundi ja samal ajal toimus operatsioon mujalgi – nii Cbweedi Pärnu kaupluses kui ka teistes Eesti kanepipoodides. Politseiuurijad võtsid kaasa müügikohtades leidunud kanepiõied, et testida nende THC-sisaldust.

„Põhja prefektuuri kriminaalbüroo narko- ja organiseeritud kuritegude talituse ametnikud teostasid täna läbiotsimisi kaheksas kanepitooteid müüvas poes Tallinna vanalinnas ja kesklinnas ning ühes poes Pärnus. Läbiotsimised viidi läbi 23. augustil alustatud kriminaalmenetluste raames.“ kommenteeris politsei pressiesindaja Marie Aava.

„Meil on alus arvata, et neis poodides müüdavates kanepitoodetes võib THC sisaldus olla lubatust kõrgem ehk üle 0,2 protsendi. Läbiotsimisel konfiskeerisime hulga kanepitooted, sealhulgas erinevad kanepitaime osasid, mille saadame kontrolliks ekspertiisi,“ ütles Põhja prefektuuri kriminaalbüroo juht Urmet Tambre.

Tambre sõnul peab iga ettevõtja olema kursis, milliseid tooteid tema poes müüakse. „Tooteid hankides internetist ja välisriikidest tuleb veenduda, et need on seaduslikud. Vastutus lasub toote käitlejal ehk antud juhul kauplejal,“ lisas Tambre. „Inimesed, kes kanepitoodetega tegelevad, peavad olema kursis regulatsioonidega,“ lisas ta.